CELEX: 32013D0370
Language: bg
Date: 2013-06-21 00:00:00
Title: 2013/370/ЕС: Решение на Съвета от 21 юни 2013 година за отправяне на предизвестие към Белгия за приемане на преценените за необходими мерки за намаляване на дефицита с оглед преодоляването на положението на прекомерен дефицит

11.7.2013   
            
            
               BG
            
            
               Официален вестник на Европейския съюз
            
            
               L 190/87
            
         
      РЕШЕНИЕ НА СЪВЕТА
   
   от 21 юни 2013 година
   за отправяне на предизвестие към Белгия за приемане на преценените за необходими мерки за намаляване на дефицита с оглед преодоляването на положението на прекомерен дефицит
   (2013/370/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 126, параграф 9 от него,
   като взе предвид препоръката на Европейската комисия,
   като има предвид, че:
   
               (1)
            
            
               Съгласно член 126 от Договора за функционирането на Европейския съюз (ДФЕС) държавите членки трябва да избягват прекомерен бюджетен дефицит.
            
         
               (2)
            
            
               Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и висок и устойчив растеж, водещ до създаване на трудова заетост.
            
         
               (3)
            
            
               На 2 декември 2009 г. Съветът, в съответствие с член 126, параграф 6 от ДФЕС реши (1), че в Белгия е налице прекомерен дефицит. На 2 декември 2009 г. Съветът, отново въз основа на препоръка на Комисията, прие препоръка ("препоръката на Съвета от 2 декември 2009 г.") за коригиране на прекомерния дефицит до 2012 г.в съответствие с член 126, параграф 7 от ДФЕС и член 3 от Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (2). С цел дефицитът по консолидирания държавен бюджет да се сведе под 3 % от БВП по надежден и устойчив начин, на белгийските власти бе препоръчано: а) през 2010 г. да въведат заложените в проектобюджета за същата година мерки за намаляване на дефицита, а през 2011 г. и 2012 г. да засилят планираната фискална консолидация; б) през периода 2010—2012 г. да осигурят средногодишна фискална консолидация в размер на 0,75 % от БВП, с което да се спомогне да се възобнови низходящата тенденция при съотношението между брутния държавен дълг и БВП и то да се доближи до референтната стойност със задоволителни темпове чрез възстановяване на подходящо равнище на първичния излишък; в) да конкретизират мерките, необходими за коригирането на прекомерния дефицит до 2012 г., ако цикличните условия позволяват това, и да ускорят намаляването на дефицита, ако икономическата или бюджетната конюнктура се окаже по-благоприятна от прогнозираната към момента на отправяне на препоръките във връзка с процедурата при прекомерен дефицит; както и г) да подобрят механизмите за наблюдение с цел да се осигури спазването на бюджетните цели. В съответствие с разпоредбите на член 3, параграф 4 от Регламент (ЕС) № 1467/97, в препоръките си Съветът определи 2 юни 2010 г. за краен срок за предприемане на ефективни действия.
            
         
               (4)
            
            
               Съгласно разпоредбите на член 126, параграф 8 от ДФЕС на 21 юни 2013 г. Съветът реши, че Белгия не е предприела ефективни действия в отговор на препоръката на Съвета от 2 декември 2009 г. в рамките на периода, посочен в същата препоръка.
            
         
               (5)
            
            
               Съгласно член 10, параграф 3 от Регламент (ЕО) № 1467/97 в случай, че актуалните данни, събрани на основание Регламент (ЕО) № 479/2009, показват, че прекомерният дефицит не е бил коригиран от участващата държава членка в рамките на сроковете, определени в препоръките, направени на основание член 126, параграф 7 от ДФЕС, Съветът трябва да вземе незабавно решение съгласно член 126, параграф 9 от ДФЕС, т.е. отправя предизвестие до държавата членка в определен срок да предприеме мерки за намаляване на дефицита, считани от Съвета за необходими за справяне със ситуацията.
            
         
               (6)
            
            
               Според прогнозата на службите на Комисията от пролетта на 2013 г. се очаква през 2013 г. реалният БВП да остане без изменение, а започналата през 2012 г. тенденция за намаляване на вътрешното търсене да се запази. Потреблението на домакинствата вероятно ще бъде в застой, алипсата на доверие в икономиката като цяло, затрудненията в строителния сектор, затягането на условията за кредитиране и излишъкът от свободен капацитет в промишлеността се очаква да предизвикат спад в инвестициите. Предполага се, че както частното потребление, така и инвестициите ще възстановят своите темпове едва през 2014 г., като се очаква вътрешното търсене да се превърне в основен фактор за растеж на реалния БВП с 1,2 %. При засилено вътрешно търсене растежът на вноса вероятно ще догони растежа на износа. През 2014 г. това ще ограничи положителната тенденция при нетния износ, за разлика от 2013 г., за която се очаква положителният растеж на нетното външно търсене да попречи на свиването на БВП.
            
         
               (7)
            
            
               Съгласно прогнозата на службите на Комисията от пролетта на 2013 г., през същата година дефицитът по консолидирания държавен бюджет ще намалее на 2,9 % от БВП. В първоначалния бюджет за 2013 г. беше заложен номинален дефицит в размер на 2,15 % от БВП. След изготвянето на бюджета обаче официалните прогнози, на които той се основаваше и които в съответствие с прогнозата на службите на Комисията от есента на 2012 г. предвиждаха растеж от 0,7 %, бяха съществено занижени — съответно на 0,2 % в програмата за стабилност за периода 2012 —2016 г. и на 0,0 % в посочената прогноза от пролетта. Поради това правителството се отказа от постигане на целевия номинален дефицит, като вместо това се ангажира да подобри структурното салдо с 1,0 % от БВП. В допълнение към заложените в първоначалния бюджет за 2013 г. мерки, възлизащи на около 0,75 % от БВП, които бяха включени в прогнозата на службите на Комисията от пролетта на 2013 г., през март 2013 г. правителството предприе нови мерки, възлизащи на 0,2 % от БВП. Тази прогноза предвижда за 2013 г. структурно подобрение от 0,75 % от БВП, включително 0,25 процентни пункта от по-ниски лихвени разходи.
            
         
               (8)
            
            
               При условие че политиката не претърпи изменения, прогнозата на службите на Комисията от пролетта на 2013 г. предвижда през 2014 г. дефицитът отново да надхвърли референтната стойност и да достигне 3,1 % от БВП, въпреки прогнозите за растеж, надвишаващ потенциала. Това ново повишение се дължи на независимата тенденция към повишаване на социалните плащания, както и на факта, че в бюджета за 2013 г. бяха включени еднократни и временни приходи в размер на 0,4 % от БВП, като фискална амнистия, продажба на лицензи за телекомуникационни услуги и изключително висок дивидент от Националната банка на Белгия.
            
         
               (9)
            
            
               Държавният дълг нарасна от 84 % от БВП през 2007 г. до почти 100 % от БВП през 2012 г. 6,5 процентни пункта от това увеличение се дължат на динамиката на дефицита и на БВП, а 9 процентни пункта — на външни фактори, свързани предимно с операции по оздравяване на финансовия сектор под формата на увеличаване на собствения капитал. Съгласно прогнозата на службите на Комисията от пролетта на 2013 г., през 2014 г. се очаква дефицитът да надхвърли 102 % от БВП. Правителството възнамерява да продаде финансови активи с цел през 2013 г. да запази дефицита под 100 % от БВП. Във връзка с това то неотдавна оповести продажбата на Royal Park Investment (дружество със специално предназначение, създадено в рамките на преобразуването на Fortis), благодарение на която равнището на дълга ще намалее с 0,2 % от БВП.
            
         
               (10)
            
            
               В доклада на Европейската комисия относно фискалната устойчивост за 2012 г. се посочва, че в краткосрочна перспектива Белгия не изглежда да е заплашена от риск от натиск върху бюджета. В средносрочен и дългосрочен план обаче фискалната устойчивост е изложена на големи рискове. Дългосрочното въздействие въхру бюджета на застаряването на населението в Белгия е доста над средното ниво за ЕС, причина за което е преди всичко бързото нарастване на разходите за пенсии като дял от БВП през следващите десетилетия. Пенсионната реформа от декември 2011 г. представлява важна положителна стъпка за преодоляване на това въздействие, при все това обаче са необходими допълнителни мерки за пълното възстановяване на дългосрочната устойчивост на публичните финанси.
            
         
               (11)
            
            
               Понастоящем се очаква чрез мерките, заложени в първоначалния бюджет за 2013 г. и в извършената през март 2013 г. проверка на изпълнението на бюджета, през 2013 г. дефицитът да се сведе под 3 % от БВП. Прогнозата на службите на Комисията от пролетта на 2013 г. обаче сочи, че предпазният марж срещу превишаването на референтната стойност по Договора е много нисък. Освен това засега корекцията все още няма устойчив характер.
            
         
               (12)
            
            
               В условията на голяма несигурност по отношение на икономическата и бюджетната конюнктура бюджетната цел, препоръчана за последната година от срока за извършване на корекцията, следва да се формулира така, че стойността ѝ да бъде отчетливо по-ниска от референтната стойност, с цел да се гарантира ефективна и трайна корекция в рамките на определения срок.
            
         
               (13)
            
            
               Ето защо е оправдано по-нататъшно намаляване на дефицита за 2013 г. до 2,7 % от БВП, което съответства на структурно подобрение от 1 % от БВП за същата година. За тази цел, както и с оглед на евентуални отрицателни вторични ефекти, се счита, че са необходими допълнителни мерки с предполагаемо въздействие в размер на 0,25 % от БВП.
            
         
               (14)
            
            
               В своята програма за стабилност за периода 2012 —2016 г. Белгия пое ангажимент до 2015 г. да постигне балансиран в структурно изражение бюджет, преди да постигне през 2016 г. своята средносрочната цел (СБЦ) за бюджетен излишък в размер на 0,75 % от БВП в структурно изражение. След представянето на програмата за стабилност за периода 2012 —2016 г. в писмо, изпратено до Комисията на 28 май 2013 г., белгийските власти поеха ангажимент през 2014 г. да осъществят по-значима фискална консолидация в размер на 0,75 % от БВП. С оглед на високото равнище на дълга това е оправдан стремеж, който ще осигури съответствие с целевия показател за намаляване на дълга. След 2016 г. Белгия следва да продължи да поддържа темповете за реализиране на СБЦ, включително спазване на целевите показатели за разходите и намаляването на дълга.
            
         
               (15)
            
            
               Белгия освен това следва да укрепи дългосрочната устойчивост на пенсионната система и системата за социално осигуряване. Във връзка с това са необходими допълнителни усилия за намаляване на разликата между действителната и законоустановената пенсионна възраст, а предприемането на мерки за адаптиране на законоустановената пенсионна възраст към тенденциите по отношение продължителността на живота би осигурило устойчивостта на пенсионната система в дългосрочен план.
            
         
               (16)
            
            
               Белгия следва също така да вземе ясни мерки за координация, за да гарантира, че бюджетните цели имат задължителен характер на федерално и подфедерално равнище при планирането в средносрочна перспектива, включително чрез своевременно приемане на правило относно салдото/излишъка по консолидирания държавен бюджет в съответствие с изискванията на Договора за стабилност, координация и управление в икономическия и паричен съюз.
            
         
               (17)
            
            
               Накрая, с цел да се гарантира успехът на стратегията за фискална консолидация, от особена важност е тя да се съпровожда от цялостни структурни реформи в съответствие с препоръките, които Съветът отправи към Белгия в рамките на Европейския семестър, и по-специално — свързаните с процедурата при макроикономически дисбаланси,
            
         ПРИЕ НАСТОЯЩОТО РЕШЕНИЕ:
   Член 1
   1.   Белгия трябва да прекрати съществуващото положение на прекомерен дефицит до 2013 г.
   2.   През 2013 г. Белгия намалява номиналния дефицит до 2,7 % от БВП. Съгласно прогнозата на службите на Комисията от пролетта на 2013 г. това номинално подобрение съответства на подобрение на структурното салдо с 1 % от БВП през 2013 г.
   3.   За да осъществи препоръчаната за 2013 г. структурна консолидация, Белгия предприема и да прилага в пълна степен всички мерки за консолидация, заложени в бюджета за 2013 г., както и допълнителни мерки от структурен характер.
   4.   Белгия трябва да има готовност да предприеме по-нататъшни мерки, в случай че рисковете за бюджетните планове се конкретизират. Мерките за бюджетна консолидация трябва да осигурят трайно подобрение на структурното салдо по консолидирания държавен бюджет по начин, който благоприятства икономическия растеж.
   Член 2
   1.   До 21 септември 2013 г. Белгия представя на Комисията доклад за мерките, предприети в изпълнение на настоящото решение. Въз основа на този доклад Комисията извършва оценка на напредъка по коригирането на прекомерния дефицит.
   2.   Белгия представя на Комисията тримесечни доклади относно напредъка по изпълнението на настоящото решение.
   3.   До 31 декември 2013 г. Белгия преставя доклад за планираното прилагане на отправената в рамките на Европейския семестър първа препоръка относно предприемането на ясни мерки за координация, с които да с гарантира, че бюджетните цели имат задължителен характер на федерално и подфедерално равнище при планирането в средносрочна перспектива.
   4.   Белгия представя структурни мерки за 2014 г., които да гарантират устойчива корекция на прекомерния дефицит и адекватен напредък по отношение на средносрочната цел.
   Член 3
   Адресат на настоящото решение е Кралство Белгия.
   
      Съставено в Люксембург на 21 юни 2013 година.
      
         
            За Съвета
         
         
            Председател
         
         M. NOONAN
         
      
   
   
      (1)  ОВ L 125, 21.5.2010 г., стр. 34. Всички документи, свързани с процедурата при прекомерен дефицит за Белгия, са публикувани на следната страница в интернет:
   http://ec.europa.eu/economy_finance/economic_governance/sgp/deficit/countries/belgium_en.htm
   
      (2)  ОВ L 209, 2.8.1997 г., стр. 6.